Diari Oficial de la Generalitat Valenciana


Sumari del DOGV 7583, del 31-07-2015 (2015/6817)

RESOLUCIÓ de 22 de juliol de 2015, del director general d'Administració Local, per la qual es publiquen els Estatuts de la Mancomunitat Comarcal els Ports.
-----------------------------------------------------------------------------------------------------------------------------------------------------------

### Dades del document

Número de DOGV
:   7583

Data del DOGV
:   31-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6817


Data del document
:   22-07-2015

Organisme emissor
:   Presidència de la Generalitat

Tipus de document
:   Resolució

Descriptors 

:   * Els Ports
    * associació de municipis

RESOLUCIÓ de 22 de juliol de 2015, del director general d'Administració Local, per la qual es publiquen els Estatuts de la Mancomunitat Comarcal els Ports. [2015/6817]  
L'entrada en vigor de la Llei 27/2013, de 27 de desembre, de Racionalització i Sostenibilitat de l'Administració Local ha determinat la introducció d'alguns canvis en el règim jurídic de les entitats locals que afecten les mancomunitats de municipis, ja siga directament, o bé, a través de les modificacions que opera en certs àmbits de l'organització i del funcionament dels ajuntaments.  
  
La disposició transitòria onze de la Llei 27/2013, de Racionalització i Sostenibilitat de l'Administració Local, disposa que les mancomunitats adaptaran els estatuts a la nova regulació, i que han d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; en cas contrari, incorreran en causa de dissolució.  
Per la seua banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sexta l'adaptació dels estatuts de les mancomunitats al contingut de la llei.  
En ambdós supòsits el procediment d'adaptació dels estatuts és el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia cal fer-ne la publicació en el Diari Oficial de la Comunitat Valenciana, d'acord amb el que disposa l'apartat 4 del precepte mencionat.  
  
La Mancomunitat Comarcal els Ports ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els estatuts aprovats a esta Direcció General d'Administració Local, no s'adverteix en ells infracció alguna de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana i d'acord amb el que disposa l'article 32.2 del Decret 89/2014, del Consell, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat Comarcal els Ports que es transcriuen a continuació com a annex, en haver-se acreditat en l'expedient la legalitat de les actuacions.  
Contra esta resolució, que posa fi a la via administrativa, en virtut del que estableix la disposició addicional tercera, apartat primer, del Decret 89/2014, de 13 de juny, del Consell, pel qual s'aprova el Reglament orgànic i funcional de la Presidència i de la Conselleria de Presidència i d'Agricultura, Pesca, Alimentació i Aigua, podran interposar-se els recursos següents:  
a) Potestativament, un recurs de reposició davant del mateix òrgan que ha dictat l'acte, en el termini d'un mes a comptar des de l'endemà de la notificació d'esta resolució, de conformitat amb el que estableixen els articles 107, 116 i 117 de la Llei 30/1992, de 26 de novembre, tenint en compte que no és possible simultaniejar el recurs contenciós administratiu i el potestatiu de reposició.  
b) Directament, un recurs contenciós administratiu davant dels jutjats contenciosos administratius en el termini de dos mesos comptats a partir de l'endemà al de la notificació d'esta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
c) En el cas que l'interessat siga una Administració Pública no es pot interposar cap recurs en via administrativa, sense perjuí del que disposa l'article 44 de la Llei 29/1998, de 13 de juliol, i s'ha de requerir prèviament perquè s'anul·le o revoque el present acte, en el termini de dos mesos comptats des de l'endemà de la notificació, tenint en compte que això no incideix en l'executivitat de l'acord ni interromp els terminis amb vista a la seua fermesa, per no ser substitutiu del règim de recursos en via administrativa.  
Tot això sense perjuí que els interessats puguen exercir qualsevol altra via que estimen oportuna.  
  
València, 22 de juliol de 2015.- El director general d'Administració Local: Antoni Such Botella.  
  
  
  
  
ANNEX  
Estatuts de la Mancomunitat Comarcal els Ports  
  
Article 1. Municipis que integren la mancomunitat  
Les entitats locals de Castell de Cabres, Cinctorres, Forcall, la Mata, Morella, Olocau del Rey, la Pobla de Benifassà, Vallibona, Vilafranca i Villores, a l'empara del que disposa l'ordenament jurídic vigent, acorden constituir-se en mancomunitat voluntària d'entitats locals per a l'organització i prestació en forma mancomunada dels fins de la seua competència, que es recullen en els presents estatuts.  
  
Article 2. Denominació i seu  
La mancomunitat es constituïx amb la denominació Mancomunitat Comarcal els Ports, amb seu pròpia en el municipi de Vilafranca, en l'edifici situat al carrer de la Bassa, número 12.  
  
Article 3. Fins  
El fi o objecte de la mancomunitat és la gestió mancomunada dels interessos supramunicipals del seu territori i el foment del desenrotllament local en els municipis mancomunats, en les matèries següents:  
1. Avaluació i informació de situacions de necessitat social i l'atenció immediata a persones en situació o risc d'exclusió social.  
2. Promoció de l'esport, ocupació de temps lliure, cultura, fires, activitats turístiques, quan estes siguen d'interés dels municipis mancomunats.  
3. I la prestació de qualsevol altre servei de la competència municipal, en els termes en què s'acorde per la legislació vigent, o quan així ho acorde el Ple de la Mancomunitat, amb l'aprovació prèvia pels plens de les entitats mancomunades, de conformitat amb el procediment legal i estatutari.  
  
Article 4. Capacitat jurídica  
1. La mancomunitat, per al compliment dels fins que els són propis, té personalitat jurídica i capacitat d'obrar plenament i independent de la dels municipis que la integren.  
2. Correspon a la mancomunitat, per a la prestació dels serveis o l'execució de les obres de la seua competència, les potestats, d'entre les previstes en la normativa bàsica de règim local, que determinen els seus estatuts. En defecte de previsió estatutària li correspondran totes les enumerades en esta normativa sempre que siguen necessàries per al compliment de la seua finalitat i de conformitat amb la normativa aplicable a cada una de les esmentades potestats.  
  
Article 5. Òrgans de la Mancomunitat  
1. Els òrgans de govern de la mancomunitat seran representatius dels ajuntaments mancomunats.  
2. Els òrgans de govern són:  
a) El Ple de la Mancomunitat.  
b) El president.  
c) El vicepresident/s o vicepresidenta/es, si és el cas.  
3. La Comissió Especial de Comptes és d'existència preceptiva. El president de la Mancomunitat és el president nat d'esta comissió. Els representants de la comissió seran designats entre els membres del Ple, i s'utilitzarà el sistema de vot ponderat.  
4. Podran igualment crear-se totes les comissions informatives que es requerisquen, tenint en compte el nombre de serveis que la Mancomunitat preste.  
5. La Junta de Govern Local  
  
Article 6. Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, triats pels seus respectius plens. Cada ajuntament mancomunat estarà representat en el Ple pel seu alcalde/alcaldessa i per un regidor o regidora triat pel ple del seu Ajuntament per majoria absoluta d'entre els membres de la corporació.  
  
2. El mandat dels vocals coincideix amb el de les seues respectives corporacions.  
3. La pèrdua de la condició d'alcalde/alcaldessa o regidor/a comportarà, en tot cas, el cessament com a representant de l'ajuntament en la mancomunitat. El regidor o segon vocal del municipi perdrà també la condició de representant municipal en la mancomunitat quan així ho decidisca el ple de l'ajuntament representat.  
  
Article 7. Designació i terminis  
1. Després de la celebració d'eleccions locals dins del termini previst per la llei per a la designació de representants col·legiats, les entitats locals hauran de nomenar els vocals representants de les entitats locals en la mancomunitat, i hauran de comunicar a esta el resultat.  
  
2. Fins a la data de constitució del nou ple, actuarà en funcions l'anterior president.  
3. Transcorregut el termini per a la designació dels vocals per les entitats i d'ací a 10 dies següents es procedirà a la constitució del nou ple de la mancomunitat i designació del president.  
4. En el cas que no es realitze la convocatòria amb l'antelació necessària, pel president en funcions, la sessió constitutiva se celebrarà a les 12.00 hores del desé dia hàbil posterior a la conclusió del termini per a la designació de representants per tots els municipis mancomunats.  
  
5. Durant el període a què es refereix el paràgraf 2 només es podrà dur a terme la gestió ordinària de la mancomunitat, sense que en cap cas puguen adoptar-se acords que requerisquen la majoria absoluta del nombre de vots en ple.  
  
Article 8. Competències i atribucions del Ple  
Correspon al Ple de la Mancomunitat:  
a) Aprovar i modificar el pressupost.  
b) Aprovar la plantilla de personal i la relació de llocs de treball.  
  
c) Exercir accions en defensa dels drets de la mancomunitat; oposar-se en assumptes litigiosos en què esta siga demandada i entaular tota classe de recursos en assumptes de qualsevol classe, grau o jurisdicció.  
  
d) L'exercici d'accions judicials administratives i la defensa de la corporació en matèries de competència plenària.  
e) Proposar la modificació d'elements constitutius de la mancomunitat o la seua dissolució.  
f) Aprovar, revisar, adquirir i alienar el patrimoni de la mancomunitat.  
g) L'adquisició de béns immobles i drets subjectes a la legislació patrimonial quan el seu valor supere el 10 % dels recursos ordinaris del pressupost i l'import de tres milions d'euros, així com l'alienació del patrimoni, quan el seu valor no supere el percentatge ni la quantia indicats.  
h) Aprovació d'ordenances, censures de comptes, reconeixement de crèdits, operacions de crèdits, concessió de quitaments i esperes, i qualsevol classe de compromisos econòmics.  
i) Aprovar els plans i els projectes necessaris per a l'establiment, el desenrotllament i la gestió de les obres, els serveis o les activitats previstes com a fins de la mancomunitat.  
j) Admissió i separació dels membres de la mancomunitat.  
k) Establiment, si és el cas, de mèrits per als concursos de funcionaris d'habilitació nacional.  
l) Determinar la forma de gestionar els serveis.  
m) Totes aquelles que la legislació atribuïx al ple dels ajuntaments per al compliment dels seus fins.  
n) Elegir i destituir el president.  
o) Fixar anualment les aportacions econòmiques dels municipis integrants de la mancomunitat.  
  
Article 9. Nomenament del president  
1. El president de la Mancomunitat serà elegit pel Ple entre els seus membres, per majoria absoluta del nombre de vots.  
2. Podran ser candidats a la Presidència tots i cada un dels vocals que componen el Ple, la candidatura dels quals siga presentada per almenys el 20 % dels vots.  
3. Si cap candidat obté la majoria absoluta en la primera votació, se celebrarà una hora després una segona votació, i resultarà elegit aquell que obtinga un nombre més gran de vots. En cas d'empat serà elegit el de més edat.  
4. Per a la destitució del president se seguirà el mateix procediment que el que estableix la legislació vigent per a la destitució de l'alcalde.  
  
  
Article 10. Designació de vicepresidents  
El president designarà un o dos vicepresidents, que el substituiran per orde del seu nomenament en cas d'absència, vacant o malaltia. D'estos nomenaments s'informarà el Ple en la primera sessió que es realitze.  
  
  
Article 11. Competències i atribucions del president  
1. Correspon al president de la Mancomunitat les competències següents:  
a) Dirigir el govern i administració de la Mancomunitat.  
b) Convocar, presidir i alçar les sessions del Ple, de la Junta de Govern Local i de qualssevol altres òrgans municipals.  
c) Dirigir, inspeccionar i impulsar els serveis, obres i activitats de la mancomunitat.  
d) Ordenar pagaments, retre comptes i administrar els fons i béns de la mancomunitat.  
e) Rendir anualment els comptes de l'administració del patrimoni.  
f) Disposar gastos dins dels límits de la seua competència.  
g) Decidir els empats amb vot de qualitat una vegada finalitzada la segona convocatòria i si persisteix l'empat.  
h) Contractar obres, serveis i subministraments, dins dels límits establits en la legislació vigent per al president.  
i) Ostentar la representació de la mancomunitat en qualsevol classe d'actes i negocis jurídics.  
j) Atorgar poders a procuradors per a comparéixer en juí i fora de juí.  
k) Visar amb la seua firma les certificacions que s'expedisquen dels actes i documents de la mancomunitat.  
l) Exercir totes les accions que siguen necessàries per al bon funcionament dels serveis de la mancomunitat.  
m) Totes aquelles que la normativa de règim local atribuïx a l'alcalde per al compliment de les competències que té atribuïdes.  
n) Exercir la direcció superior del personal de la mancomunitat.  
  
ñ) Contractar les obres, serveis i subministraments dins dels límits establits per la legislació vigent per a la Presidència.  
o) Representar la mancomunitat.  
p) Exercitar accions judicials i administratives en cas d'urgència.  
q) Aprovació de les bases que regiran les proves d'accés a la funció pública de la mancomunitat.  
2. El president pot delegar l'exercici de les seues atribucions, excepte la de convocar i presidir les sessions del Ple i les enumerades en els apartats g, n i p.  
  
Article 12. Junta de Govern Local  
1. La Junta de Govern Local s'integra pel president i un nombre no superior al terç del nombre legal de membres, nomenats i separats lliurement per aquell, de la qual cosa donarà compte al Ple.  
2. Correspon a la Junta de Govern Local:  
a) L'assistència al president en l'exercici de les seues atribucions.  
b) Les atribucions que el president o un altre òrgan municipal li delegue. No són delegables les atribucions reservades al Ple en l'article 8, apartats a, b, d, f, g, h, i, k, l i m.  
c) Aquelles que els corresponguen segons la Llei reguladora de les Bases de Règim Local.  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida, extraordinària, i extraordinària i urgent.  
2. El Ple celebrarà sessió ordinària com a mínim una vegada al trimestre, i extraordinària quan així ho decidisca el president o ho sol·licite la quarta part, almenys, del nombre legal de vots del Ple. En este últim cas, la celebració no podrà demorar-se per més de quinze dies hàbils des que va ser sol·licitada.  
  
Article 14. Convocatòria i constitució del Ple  
1. La convocatòria de les sessions ordinàries o extraordinàries del Ple de la Mancomunitat amb la seua documentació es remetrà als vocals, almenys amb dos dies hàbils d'antelació de conformitat amb les normes del procediment administratiu. La convocatòria es podrà comunicar per mitjans telemàtics, sempre que l'interessat haja assenyalat este mitjà com a preferent o n'haja consentit la utilització, i es considerarà feta des que en quede constància de la recepció per l'interessat, així com de la data, l'hora, la identitat i el contingut.  
2. El Ple es constituïx vàlidament amb l'assistència d'un terç del nombre legal de vots, que mai podrà ser inferior a tres. Este quòrum ha de mantindre's al llarg de tota la sessió.  
3. En tot cas, es requereix l'assistència del president i del secretari de la Mancomunitat, o dels que legalment el constituïsquen.  
  
Article 15. Sistema d'acords  
1. Els acords del Ple s'adopten, per regla general, per majoria simple de vots. Hi ha majoria simple quan els vots afirmatius són més que els negatius.  
Tant en les votacions del Ple com en les diferents comissions i Junta de Govern s'utilitzarà el vot ponderat, prenent com a referència el nombre de regidors que corresponguen a cada municipi, d'acord amb l'article 179 de la Llei Orgànica 5/1985, de 19 de juny, reguladora del règim electoral general i les seues modificacions posteriors:  
Fins a 250 habitants 5 regidors = 5 vots  
De 251 a 1000 7 regidors = 7 vots  
De 1001 a 2000 9 regidors = 9 vots  
De 2.001 a 5000 11 regidors = 11 vots  
De 5.001 a 10.000 13 regidors = 13 vots  
De 10.001 a 20.000 17 regidors = 17 vots  
De 20.001 a 50.000 21 regidors = 21 vots  
De 50.001 a 200.394 25 regidors = 25 vots  
De 100.001 en avant, un regidor per cada 100.000 habitants o fracció. Quan el resultat siga un nombre parell, se n'afegirà un més.  
  
El nombre d'habitants que es prendrà com a base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
El vot s'emetrà per l'alcalde o alcaldessa de cada municipi, si estan presents en la sessió, i en cas d'absència pel regidor designat com a representant d'eixe municipi.  
2. És necessari el vot favorable de la majoria absoluta del nombre legal de vots del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació dels elements constitutius de la mancomunitat.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de quitaments i esperes, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servei.  
f) Fixar anualment les aportacions econòmiques dels municipis integrants de la Mancomunitat establides en l'article 18 dels Estatuts.  
  
g) Acordar la dissolució de la Mancomunitat, després dels tràmits oportuns, i nomenar els vocals membres de la comissió liquidadora i aprovar la proposta efectuada per esta.  
h) Qualsevol altra matèria en què així es dispose en els presents estatuts o en la legislació de règim local aplicable.  
i) Incorporació i separació de municipis.  
3. La resta d'aspectes relatius al règim de funcionament, sessions i competències dels òrgans de la Mancomunitat s'ajustarà al que estableixen els presents estatuts i a allò que s'ha establit per als ajuntaments en la normativa de règim local.  
  
Article 16. Del secretari. Habilitats nacionals  
1. La funció pública de Secretaria, comprensiva de la fe pública i assessorament legal preceptiu, així com el control i fiscalització, intervenció de la gestió economicofinancera i pressupostària, i la comptabilitat, tresoreria i recaptació la realitzarà el secretari d'un dels ajuntaments mancomunats nomenat pel Ple, pel servei d'assistència de les diputacions mentre esta plaça no es proveïsca reglamentàriament.  
  
2. En esta mancomunitat existirà almenys un lloc de treball al qual correspondrà l'exercici de les funcions públiques necessàries previstes en la legislació bàsica de règim local.  
Fins que es cree i classifique per l'òrgan autonòmic competent l'esmentat lloc, les funcions poden ser exercides per algun funcionari amb habilitació de caràcter estatal d'algun dels municipis que integren la mancomunitat, després de la designació pel Ple.  
  
3. En les mancomunitats amb secretaria de classe tercera, la responsabilitat administrativa de les funcions de comptabilitat, tresoreria i recaptació podran ser atribuïdes a un funcionari/ària d'esta o dels ajuntaments integrants en els termes establits en l'article següent.  
  
Si s'estima que el volum de serveis o recursos de la mancomunitat és insuficient per al manteniment del lloc d'habilitat estatal es podrà, de conformitat amb la normativa aplicable, sol·licitar l'exempció de l'obligació de mantindre'l, en els termes previstos per als ajuntaments.  
  
En defecte d'estes formes de provisió, les funcions reservades podran ser exercides per un funcionari suficientment capacitat de la mancomunitat o d'algun dels municipis que la integren, designat pel seu president.  
En este supòsit, i una vegada concedida l'esmentada exempció, les funcions reservades a habilitats nacionals s'exerciran a través d'un funcionari amb esta habilitació d'algun dels municipis que integren la mancomunitat. Si això no és possible, les esmentades funcions reservades s'exerciran per mitjà d'acumulació a un funcionari amb habilitació de caràcter nacional d'una altra entitat local o pel servei d'assistència de les diputacions.  
  
Article 17. De la resta del personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
  
2. La selecció i règim jurídic d'este personal així com la provisió dels llocs de treball existents es regirà, igual que per a la resta de les corporacions locals, pel que estableix la normativa bàsica sobre funció pública, règim local i resta de la legislació aplicable.  
  
  
Article 18. Recursos financers  
La hisenda de la mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 19. Ordenances fiscals  
1. Per a la imposició, exempció, liquidació i cobrança dels recursos enumerats en l'article anterior, la mancomunitat aprovarà les ordenances fiscals corresponents als distints serveis, les quals tindran força obligatòria en tots els municipis integrants, una vegada aprovades.  
  
2. Correspondrà als municipis facilitar a la mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints serveis que constituïsquen fins regulats en articles anteriors.  
3. La mancomunitat podrà en tot moment pels seus propis mitjans comprovar la veracitat i exactitud de les dades a les quals es refereix el número anterior.  
  
Article 20. Aportacions econòmiques  
Les aportacions de les entitats mancomunades per a cada exercici econòmic consistirà en una quota principal, que es decidirà pel Ple de la Mancomunitat amb el quòrum de la majoria absoluta del nombre legal de vots, per a atendre els gastos generals de funcionament i inversió, en proporció al nombre d'habitants de dret de cada municipi, segons la xifra oficial de població l'1 de gener publicada per l'INE, si és el cas.  
  
  
Article 21. Característiques de les aportacions  
Les aportacions dels municipis de la mancomunitat té la consideració de pagaments obligatoris i preferents per a les entitats mancomunades.  
  
Article 22. Forma i terminis dels pagaments  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi s'endarrerisca en el pagament de la seua quota en més d'un trimestre, el president en requerirà el pagament en el termini de 20 dies. Transcorregut l'esmentat termini sense haver fet efectiu el dèbit, el president podrà sol·licitar dels òrgans de l'Administració central, autonòmica o provincial, la retenció de les quotes pendents, amb càrrec a les quantitats que per qualsevol concepte siguen liquidades a favor de l'ajuntament deutor a fi que se les entregue a la mancomunitat.  
2. Esta retenció és autoritzada expressament pels ajuntaments mancomunats en el moment d'aprovació dels presents estatuts, sempre que s'acompanye la certificació de descobert reglamentària en cada cas.  
  
3. El manteniment reiterat en situació de deutor a la Mancomunitat per part d'una entitat local, durant dos anys, serà causa suficient per a procedir a la seua separació definitiva. Es podran reclamar les quantitats degudes i els gastos derivats, de conformitat amb els apartats 1 i 2 d'este article.  
Per a la separació definitiva serà imprescindible l'acord del Ple de la Mancomunitat per majoria absoluta i ratificació almenys per igual nombre de les entitats mancomunades, excepte la que siga objecte de separació.  
  
Article 23. Pressupost  
1. La mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que com a màxim poden reconéixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es pretenen realitzar, així com les seues fonts de finançament.  
  
Article 24. Patrimoni  
1. El patrimoni de la mancomunitat estarà integrat per qualsevol classe de béns, drets i accions que legítimament adquirisca, bé a la seua constitució o amb posterioritat. A este efecte, haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà, tant inicialment com en avant, en funció del nombre d'habitants de dret de cada entitat, segons l'últim padró municipal.  
  
No obstant això, i ateses les característiques de les aportacions a la mancomunitat, podran ser tinguts en compte altres factors de ponderació.  
  
Article 25. Duració  
La mancomunitat es constituïx per temps indefinit.  
  
Article 26. Modificació d'Estatuts  
La modificació dels Estatuts s'acomodarà al mateix procediment i requisits que els exigits per a la seua aprovació.  
La modificació dels Estatuts podrà ser proposta per qualsevol dels membres de la Mancomunitat o pels seus òrgans de govern i administració, i haurà de ser aprovada inicialment pel Ple de la Mancomunitat.  
  
La modificació dels Estatuts de la Mancomunitat podrà ser de caràcter constitutiu o no constitutiu.  
1. La modificació constitutiva dels Estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte i finalitats. Competències i potestats.  
b) Òrgans de govern i sistemes de representació dels municipis en eixos òrgans.  
c) Règim econòmic i financer i els criteris per a l'aportació dels municipis.  
d) Supòsits de dissolució de la mancomunitat.  
2. La resta de modificacions estatutàries tindran el caràcter de no constitutiu i requeriran l'aprovació inicial del Ple de la Mancomunitat, audiència dels ajuntaments mancomunats durant un mes i resolució definitiva pel Ple de la Mancomunitat per majoria absoluta de vots.  
  
  
Article 27. Incorporació de nous membres. Adhesió de municipis  
  
1. Per a la incorporació a la mancomunitat d'un nou municipi haurà de sol·licitar-se mitjançant un acord plenari de la corporació afectada, adoptat amb:  
a) El vot favorable de la majoria absoluta dels membres de la corporació interessada.  
b) La mancomunitat haurà de prendre nota d'este acord i sotmetre'l a informació pública.  
c) El vot favorable de la majoria absoluta dels vots del Ple de la Mancomunitat.  
2. L'aportació inicial dels municipis incorporats a la mancomunitat, després de la seua constitució, vindrà determinada per l'índex del patrimoni de la mancomunitat per habitants, multiplicat per el nombre d'habitants de dret de l'entitat que sol·licita la inclusió.  
  
Si no existeix este patrimoni, aportarà la quota que resulte de multiplicar la quantitat a què es refereix l'article 20 pel nombre d'habitants de dret del municipi i per un nombre d'anys que no podrà excedir cinc.  
  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
Així mateix haurà d'aportar tots els gastos que s'origine amb motiu de la seua inclusió de la Mancomunitat.  
  
Article 28. Separació voluntària  
1. Per a la separació voluntària de la Mancomunitat dels municipis que la integren serà necessari:  
a) Que ho sol·licite la corporació interessada, amb l'acord previ per majoria absoluta en el ple d'esta, i caldrà preavisar amb un any d'anticipació.  
b) Elaboració d'una memòria informativa en què s'analitzen les conseqüències de la separació.  
c) Tràmit d'informació pública durant quinze dies en el tauler d'edictes de la mancomunitat.  
d) Que es troben al corrent del pagament de les seues aportacions.  
e) Haurà d'abonar tots els gastos que s'originen amb motiu de la seua separació i la part del passiu contret per la Mancomunitat a càrrec seu.  
f) Aprovació definitiva per mitjà del vot favorable de la majoria absoluta dels vots del Ple de la Mancomunitat.  
g) Haver romàs com a membre de la Mancomunitat almenys quatre anys.  
  
Article 29. Separació forçosa  
1. Procedirà la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més de dos trimestres.  
b) Incompliment d'aquelles altres actuacions necessàries per al correcte desenvolupament de la Mancomunitat a què vinguen obligats pels seus estatuts.  
La decisió de separació forçosa requereix la tramitació del procediment següent:  
a) Aprovació inicial pel Ple de la Mancomunitat.  
b) Sotmetiment a informació pública durant un mes.  
c) Aprovació per majoria absoluta de vots del Ple de la Mancomunitat.  
En tot cas, haurà d'anar precedit d'un requeriment a l'Ajuntament on se li atorga un mes prorrogable perquè procedisca al compliment de les seues obligacions. Si no es fan efectives en este termini, s'adoptarà un acord de separació forçosa i es conclouran els tràmits de liquidació assenyalats en els presents estatuts.  
  
Article 30. Liquidació per separació  
Produïda voluntària o forçosament la separació, procedirà a la liquidació parcial respecte del membre separat. Si el saldo o líquid resulta deutor o passiu, el membre que se separe haurà d'aportar la part que li corresponga perquè la seua separació puga ser efectiva, i els gastos ocasionats per la seua separació. Si resulta positiu, la Mancomunitat satisfarà la part al membre que se separe en un període de deu anys. Un deu per cent en cada una de les anualitats segona a novena, i el deu per cent restant en la desena.  
Si, com a conseqüència de la separació d'un municipi o més, la mancomunitat deixa de ser viable, se'n procedirà a la dissolució d'acord amb el que estableix l'article 31.  
1. La separació d'una corporació o diverses no obligarà al Ple a practicar la liquidació de la mancomunitat. Este dret quedarà en suspens fins al dia de la dissolució, data en què entrarà o entraran a practicar en la part de la quota que li corresponga o corresponguen de la liquidació de béns de la mancomunitat.  
En el cas que l'aportació inicial estiga constituïda per elements del servei propis de l'ajuntament, es podrà per la mancomunitat, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Tampoc podran, les corporacions separades, al·legar dret de propietat dels béns i serveis de la mancomunitat, encara que radique en el seu terme municipal.  
  
Article 31. Dissolució de la mancomunitat  
La mancomunitat es dissoldrà per alguna de les causes següents:  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels serveis objecte d'esta per l'Estat, comunitat autònoma, diputació provincial, per absorció de les competències municipals respectives.  
  
Article 32. Procediment de dissolució  
El procediment per a la dissolució de la mancomunitat se subjectarà al que estableix l'article 95 de la Llei 8/2010, de 23 de juny, de Règim Local de la Comunitat Valenciana, en relació amb l'article 93 del mateix text legal, si bé s'ha de tindre en compte que pel que respecta a l'assemblea de regidors ha d'entendre's el Ple de la Mancomunitat.  
  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la mancomunitat a tots els efectes d'entrada i presentació de documents.  
  
  
DISPOSICIÓ FINAL  
  
Única  
En allò que no està previst en els presents estatuts, resultarà d'aplicació el que estableix la legislació per a les entitats locals.